**ՀԻՄՆԱՎՈՐՈՒՄ**

**ԱՐՏԱԴՊՐՈՑԱԿԱՆ ԾՐԱԳՐԵՐ ԻՐԱԿԱՆԱՑՆՈՂ ԿԱԶՄԱԿԵՐՊՈՒԹՅՈՒՆՆԵՐԻ ԵՎ ԿԵՆՏՐՈՆՆԵՐԻ ՄԱՆԿԱՎԱՐԺԱԿԱՆ ԱՇԽԱՏՈՂՆԵՐԻ ՊԱՇՏՈՆՆԵՐԻ ԱՆՎԱՆԱՑԱՆԿՆ ՈՒ ԴՐԱՆՑ ՆԿԱՐԱԳՐԵՐԸ ՍԱՀՄԱՆԵԼՈՒ ՄԱՍԻՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ** **ՈՐՈՇՄԱՆ** **ՆԱԽԱԳԾԻ**

1. **Իրավական** **ակտի** **անհրաժեշտությունը (նպատակը)**

Միջոցառման գլխավոր նպատակը արտադպրոցական ուսումնական հաստատության (այսուհետ՝ հաստատություն) մարզիչ-մանկավարժի, խմբակավարի, դասատուի (այսուհետ՝ մանկավարժական աշխատող)՝ պաշտոնների անվանացանկն ու դրանց նկարագրերը սահմանելն է։

2․ **Կարգավորման հարաբերությունների ներկա վիճակը և առկա խնդիրները․**

Նույն ոլորտում և նույն նպատակի համար, ինչպես նաև երեխաների դաստիարակության գործընթացում խիստ մտահոգիչ է ներկայումս գործող չկարգավորված, ոչ միասնական մոտեցումների կիրառումը։

ՀՀ-ում արտադպրոցական կրթադաստիարակչական ուսումնական հաստատությունների ցանցը ձևավորվել է դեռևս խորհրդային իշխանության տարիներին, սակայն առ այսօր որևէ իրավական ակտով սահմանված չէ հաստատության մանկավարժական աշխատողների անվանացանկն ու դրանց նկարագիրը։

Ըստ վիճակագրության՝ 2022/2023 ուսումնական տարում երաժշտական, արվեստի, գեղարվեստի, պարարվեստի դպրոցներում և մանկապատանեկան ստեղծագործական կենտրոններում դասավանդել Է **5237 ուսուցիչ։**

Մանկապատանեկան մարզադպրոցներում մարզումներն իրականացրել են **2125 մարզիչ-մանկավարժներ**։

2018-2022թթ. արտադպրոցական ուսումնական հաստատությունների քանակի և դրանցում ընգրկված մանկավարժական աշխատողների թվի դինամիկան տրված է աղյուսակ 1-ում և աղյուսակ 2-ում:

**Աղյուսակ 1. Արտադպրոցական ուսումնական հաստատությունների քանակի և դրանցում մանկավարժական աշխատողների զարգացման միտումները:**

|  |  |  |
| --- | --- | --- |
| Տարեթիվը | Երաժշտական, արվեստի, գեղարվեստի դպրոցների, մանկապատանեկան ստեղծագործական կենտրոնների թիվը | Մանկավարժական աշխատողների թիվը |
| 2018 | 225 | 5086 |
| 2019 | 245 | 5135 |
| 2020 | 246 | 5153 |
| 2021 | 240 | 5099 |
| 2022-2023 ուսումնական տարի | 238 | 5237 |

**Աղբյուրը՝ Ազգային վիճակագրական ծառայության**

**Աղյուսակ 2. Մանկապատանեկան մարզադպրոցների թվի և դրանցում մարզիչ-մանկավարժների թվաքանակի զարգացման միտումները:**

|  |  |  |
| --- | --- | --- |
| Տարեթիվը | Սպորտային կազմակերպությունների թիվը | Մարզիչ-մանկավարժների թիվը |
| 2018 | 175 | 2017 |
| 2019 | 175 | 2054 |
| 2020 | 175 | 2042 |
|  2021 | 174 | 2104 |
| 2022-2023 ուսումնական տարի | 174 | 2125 |

**Աղբյուրը՝ Ազգային վիճակագրական ծառայության**

Համաձայն ՀՀ կառավարության 2003 թվականի «Հայաստանի Հանրապետության պետական արտադպրոցական կրթադաստիարակչական ուսումնական հաստատություն» պետական ոչ առևտրային կազմակերպության օրինակելի կանոնադրությունը հաստատելու մասին N 2145-Ն որոշմամբ հաստատված հավելվածի 50-րդ կետի` մանկավարժական աշխատանքի ընդունվում են այն անձինք, որոնք, ունեն անհամապատասխան մասնագիտական-մանկավարժական որակավորում:

Հարկ է նշել, որ սույն կարգավորումը ամբողջական չէ   և առ այսօր որևէ իրավական ակտով սահմանված չէ արտադպրոցական ուսումնական հաստատությունների մանկավարժական աշխատողների պաշտոնների անվանացանկն ու նկարագիրը, հետևաբար կարգավորված չէ պետության կողմից նրանց ներկայացվող **գիտելիքների, կարողությունների և հմտությունների ներկայացվող ընդհանրական, որակավորման, կառավարչական, իրավական ակտերի իմացության պահանջները։**

Արտադպրոցական ուսումնական հաստատություններից ստացված առաջարկությունների, ինչպես նաև քննարկումների արդյունքում պարզ է դարձել, որ «Արտադպրոցական ծրագրեր իրականացնող կազմակերպությունների և կենտրոնների մանկավարժական աշխատողների պաշտոնների անվանացանկն ու դրանց նկարագրերը սահմանելու մասին» նախագծի ընդունումը առաջացնելու է մի շարք ենթագործառույթներ, **մասնավորապես՝ աշխատանքային պայմանագրերի վերանայում, նոր տարիֆիկացիոն մատյանների և հաստիքացուցակների մշակում և հաստատում, որոնք փաստացի հնարավոր է իրականացնել նոր ուսումնական տարվան ընդառաջ։**

**Հաշվի առնելով վերը նշված հանգամանքը և ոլորտային իրավակարգավորումները մեկ միասնական դաշտ բերելու անհրաժեշտությունը՝ առաջարկվում է որոշման ուժի մեջ մտնելու ժամկետ սահմանել 2024 թվականի սեպտեմբերի 1-ը։**

Հարկ է ընդգծել, որ մանկավարժների ոչ միայն մասնագիտական պատրաստվածությամբ, այլև գործառույթների հստակ սահմանմամբ է պայմանավորված, թե ինչպիսի կարողունակություններով պիտի օժտված լինի անձը՝ հաստատություններում կրթության կազմակերպման արդյունքում կարողունակ քաղաքացիներ ձևավորելու համար։

**3․ Առկա** **խնդիրների** **առաջարկվող** **լուծումները․**

Նախագծով առաջարկվող փոփոխություններով հնարավոր կլինի՝

1. **նպաստել մատուցվող ծառայությունների որակի բարելավմանը, որի ապահովումը ենթադրում է՝**
* մանկավարժական աշխատողների գիտելիքների, կարողությունների և հմտությունների, որակավորման, կառավարչական, իրավական ակտերի իմացության ընդհանրական պահանջների սահմանում, որով ենթադրվում է ավելի ճկուն և օրինաչափ գործելաոճ: Արդյունքում կբարձրանա մանկավարժական աշխատողների ընդհանուր պատրաստվածության մակարդակը, կզարգանա վերջիններիս ակադեմիական և մանկավարժական կարողունակությունը
* **Զարգացնող միջավայրի ստեղծում, ինքակրթություն, փորձի փոխանակում։**

Ուսուցման գործընթացի արդյունավետությունը կախված է նրանից, թե որքանով է մանկավարժը կարողունակ համապատասխան գործընթացի պլանավորման,  կազմակերպման, գիտելիքների փոխանցման հարցերում: Մանկավարժական գործունեությունը դասավանդողից պահանջում է գիտելիքների և մասնագիտական կարողությունների  շարունակական զարգացում:  Հատկապես այդ խնդրի լուծմանն է ուղղված մանկավարժի պաշտոնի նկարագիրը, որը, որպես ուղղորդիչ կարգավորում, միտված է նպաստելու Հայաստանի Հանրապետության կառավարության որդեգրած կրթական քաղաքականության իրականացմանը` կրթության համակարգված բարեփոխման շրջանակներում:

**4․ Կարգավորման առարկան**

Նախագծով կկարգավորվվեն մանկավարժական կազմին ներկայացվող պահանջները, որի ապահովումը ուղղորդիչ է մանկավարժի պարտականություններն առավել ամբողջական և համապարփակ պատկերացնելու համար, այն հիմք է հանդիսանալու մատուցվող ծառայությունների որակի բարելավման համար։

**5․ Իրավական ակտի կիրառման դեպքում ակնկալվող արդյունքը**

Առաջարկվող կարգավորումները թույլ կտան մեծացնել համակարգի գործառնության արդյունավետությունը, կխթանվեն համակարգի զարգացման հնարավորությունները, կապահովվի մանկավարժների մասնագիտական զարգացման և կատարելագործման շարունակականությունը, կկատարելագործվեն հաստատությունների կառավարման մեխանիզմները։

**6.** **Կապը ռազմավարական փաստաթղթերի հետ․**

Սույն կարգով սահմանված գործընթացի իրականացումը բխում է ՀՀ կառավարության 2021 օգոստոսի 18-ի թիվ 1363-Ա որոշմամբ հաստատված ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին և 2-րդ պարբերություններից՝ «Կառավարության համար գերակա խնդիր է կրթության և գիտության զարգացումը, ինչի շնորհիվ է միայն հնարավոր հասնել կայուն ու ներառական զարգացման ու համընդհանուր բարեկեցության: Մարդկանց գիտելիքների և հմտությունների ուղղությամբ ներդրումները երկրի զարգացման գրավականն են: Կրթության ոլորտում նախատեսվող աշխատանքները միտված են լինելու քաղաքակիրթ, ստեղծագործ, նախաձեռնող, կարողունակ, մրցունակ և ապագան իր սեփական երկրում պատկերացնող քաղաքացու ձևավորմանը: Ոլորտի զարգացումը սերտորեն կապակցվելու է պետության զարգացման ռազմավարությանը և գերակայություններին: Կրթության բոլոր մակարդակների համար առանցքային են լինելու ներառական կրթական միջավայրի ստեղծումը, կրթության բովանդակության և կրթական ծրագրերի արդիականացումը: Հանրակրթության ոլորտի առկա խնդիրների լուծման համար անհրաժեշտ է հանրակրթության ամբողջական և շեշտակի փոփոխություն, որի հիմնաքարը մինչև 2026 թվականը հանրակրթության նոր չափորոշիչների ամբողջական ներդնումն է հանրապետության բոլոր դպրոցների բոլոր դասարաններում՝ ապահովելով դպրոցական արդիական ու հագեցված ենթակառուցվածքի, ներառական ու զարգացնող միջավայրի, կրթական որակյալ բովանդակության, բարձրորակ ուսուցչական համակազմի և դպրոցների թափանցիկ ու արդյունավետ կառավարման ամբողջություն։» Միջոցառման անհրաժեշտությունը բխում է նաև «Հայաստանի Հանրապետության կրթության մինչև 2030 թվականը զարգացման պետական ծրագրից» բխող գործողությունների ծրագրի 1-ին գլխի 72-րդ կետից․ Կրթության համակարգի իրավական ակտերում, ոլորտին առնչվող փաստաթղթերում առկա է կիրառվող եզրույթների խառնաշփոթ: Նույն եզրույթը տարբեր ենթահամակարգերում օգտագործվում է տարբեր իմաստներով, կան ոչ հստակ թարգմանություններ: Անհրաժեշտ են աշխատանքներ կրթական համակարգի եզրույթների հստակեցման ուղղությամբ: Ամբողջական վերանայման կարիք ունի «Կրթության մասին» օրենքը՝ կրթական ամբողջական օրենսգրքի մշակման տրամաբանությամբ։

Անհրաժեշտությունը բխում է նաև «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1. ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջներից, այն է՝ «Գիտելիքի, մշակույթի, գիտակցության, հմտությունների համատարած, ներառական, նորարարական և հանրամատչելի զարգացման և յուրացման միջոցով ունենանք քաղաքակիրթ, ստեղծագործ, նախաձեռնող, կարողունակ ու մրցունակ քաղաքացի, ում համար իրավունքների իրացումը նույնքան կարևոր է, որքան պարտականությունների ու պարտավորությունների կատարումը, ով առաջին հերթին իրեն է համարում սեփական բարեկեցության և առողջության պատասխանատուն»:

Պաշտոնների անվանացանկն ու դրանց նկարագրերը սահմանման օրենսդրական հիմք է հանդիսանում «Կրթության մասին» ՀՀ օրենքի 36-րդ հոդվածի 6-րդ կետի 6․4-րդ  կետի պահանջը, այն է՝ կրթության բնագավառում` Հայաստանի Հանրապետության կառավարության իրավասությունն է սահմանել արտադպրոցական ծրագրեր իրականացնող կազմակերպությունների և կենտրոնների մանկավարժական աշխատողների պաշտոնների անվանացանկն ու դրանց նկարագրերը։

**7․Իրավական ակտի մշակման գործընթացում ներգրավված ինստիտուտները, անձինք.**

ՀՀ կրթության, գիտության, մշակույթի և սպորտի նախարարություն: